**ΔΕΛΤΙΟ ΤΥΠΟΥ 06.10.2021**

**Ο Γενικός Γραμματέας Έρευνας και Καινοτομίας, Καθ. Αθ.Κυριαζής, την Τρίτη 05 Οκτωβρίου 2021, συμμετείχε στο “StartupNow Forum 2021” στις εγκαταστάσεις του Παλαιού Ελαιουργείου Ελευσίνας**

Ο **Γενικός Γραμματέας Έρευνας και Καινοτομίας**, **κ. Αθανάσιος Κυριαζής** συμμετείχε στις εργασίες του Συνεδρίου **“**[**StartupNow Forum**](https://startupnowforum.gr/) 2021**”** που διοργανώθηκε για 3η χρονιά από τη ‘’Mantis Business Innovation” υπό την αιγίδα των Υπουργείων Ανάπτυξης και Επενδύσεων και Περιβάλλοντος και Ενέργειας, του Δήμου Ελευσίνας και υπό την επιστημονική επιμέλεια του Εθνικού Μετσόβιου Πολυτεχνείου. Πρόκειται για το μεγαλύτερο συνέδριο επιχειρηματικότητας, τεχνολογίας και καινοτομίας που συνδέει νεοφυείς επιχειρήσεις με επενδυτές και επιχειρήσεις, υποστηρίζεται από το Εθνικό Μητρώο Νεοφυών Επιχειρήσεων **“[Εlevate Greece](https://elevategreece.gov.gr/%20) ”** και το ‘’**EIT Raw Materials’’** και πραγματοποιήθηκε υβριδικά στις 5 και 6 Οκτωβρίου 2021, στο Παλαιό Ελαιουργείο Ελευσίνας.

Στόχος του συνεδρίου είναι να δικτυώσει όλους τους σημαντικούς φορείς του ελληνικού οικοσυστήματος, καθώς και να αναδείξει τις τελευταίες τάσεις της αγοράς και τις νέες τεχνολογίες. Ιδιαίτερη έμφαση δόθηκε στην πρωτοβουλία της ελληνικής κυβέρνησης **“[Εlevate Greece](https://elevategreece.gov.gr/%20) ”** του ΥΠΑΝΕ και της ΓΓΕΚ που αφορά στη δημιουργία του Μητρώου των Νεοφυών Επιχειρήσεων και στοχεύει στην καταγραφή, ενίσχυση και εξωστρέφεια του ελληνικού οικοσυστήματος καινοτομίας.

Η συμμετοχή του κ. Κυριαζή πραγματοποιήθηκε στις 5 Οκτωβρίου, με θέμα της ομιλίας του:

**«Ταμείο Ανάκαμψης και Ανθεκτικότητας της Ε.Ε. (RRF) και Συμφωνία Εταιρικής Σχέσης (ΣΕΣ) για το Πλαίσιο Ανάπτυξης 2021-2027: Μεταρρυθμίσεις και επενδύσεις στον τομέα της καινοτομίας.»**

Στην ομιλία του, ο κ. Κυριαζής έκανε μια γενική παρουσίαση του **ευρωπαϊκού χρηματοδοτικού πλαισίου της στρατηγικής της ΓΓΕΚ** **για θέματα Έρευνας, Τεχνολογικής Ανάπτυξης και Καινοτομίας** (ΕΤΑΚ). Ειδικότερα, αναφέρθηκε στο νέο **ΕΣΠΑ 2021-27** και την **πρώτη συμφωνία εταιρικής σχέσης** για την περίοδο **2021-2027 για την Ελλάδα** που έχει ήδη εγκριθεί από την Ευρωπαϊκή Επιτροπή, καθώς και στα **Επιχειρησιακά Προγράμματα** της νέας περιόδου και στις **στρατηγικές και επενδυτικές προτεραιότητες** που θα καλυφθούν μέσω των διαφόρων ευρωπαϊκών ταμείων της πολιτικής συνοχής και των επιμέρους δράσεων.

Ακολούθως, ο κ. Κυριαζής, επεσήμανε πως η συμφωνία αυτή θα υποστηρίξει βασικές προτεραιότητες της ΕΕ, όπως η **πράσινη και** η **ψηφιακή μετάβαση**, και θα συμβάλει στην ανάπτυξη ενός **νέου ανταγωνιστικού και καινοτόμου μοντέλου** **ανάπτυξης** για τη χώρα, προσανατολισμένου στις εξαγωγές.

Εν συνεχεία, εστίασε στα βασικά σημεία και στις στρατηγικές κατευθύνσεις της **Εθνικής Στρατηγικής Έξυπνης Εξειδίκευσης για την Προγραμματική Περίοδο 2021-2027** και ειδικότερα αναφέρθηκε στη σημασία και τις προοπτικές της πρωτοποριακής δράσης για τη νεοφυή επιχειρηματικότητα, το **Εθνικό Μητρώο Νεοφυών Επιχειρήσεων**, την πλατφόρμα του **“[Εlevate Greece](https://elevategreece.gov.gr/%20) ”** και παρουσίασε τα **οφέλη από την ένταξη** των επιχειρήσεων **στην πλατφόρμα**.

Τέλος, αναφέρθηκε και σε άλλες **Δράσεις της ΓΓΕΚ** με επίκεντρο την Καινοτομία και απώτερο στόχο την ανύψωση και την τόνωση της νεοφυούς επιχειρηματικότητας, με έμφαση στην ίδρυση (μέσω ΣΔΙΤ) της πρώτης **Πολιτείας Καινοτομίας** στην Ελλάδα, στις παλαιές εγκαταστάσεις της **ΧΡΩΠΕΙ**. Επιπρόσθετα, αναφέρθηκε στη σημασία δράσεων όπως το **“Ερευνώ - Δημιουργώ - Καινοτομώ”** , οι **«Συνεργατικοί Σχηματισμοί Καινοτομίας - Clusters»** , τα **«Κέντρα Ικανοτήτων» (Competence Centres)**, οι **Ευρωπαϊκοί Κόμβοι Ψηφιακής Καινοτομίας (Digital Innovation Hubs)**, και τέλος στην πρόσφατη ίδρυση των **Γραφείων Μεταφοράς Τεχνογνωσίας/Τεχνολογίας TTOs**.

Χαρακτηριστικά, ανέφερε στην ομιλία του: ***‘’Συνολικά, προκύπτει η ανάγκη για μεγαλύτερη προσπάθεια των επιχειρήσεων να αξιοποιήσουν τις δυνατότητες του εγχώριου ερευνητικού συστήματος, ενώ, παράλληλα, απαιτούνται δομές διασύνδεσης και μεταφοράς τεχνολογίας για την ανάπτυξη και διάχυση της καινοτομίας, τόσο από τους ερευνητικούς φορείς προς τις επιχειρήσεις όσο και μεταξύ των επιχειρήσεων.’’***